
นายมงคล  สุระสัจจะ  อธิบดีกรมการปกครอง เปิดเผยว่า เมื่อวันที่ 3 สิงหาคม 2553 คณะรัฐมนตรีได้อนุมัติหลักการร่างพระราชบัญญัติจัดตั้งจังหวัดบึงกาฬ พ.ศ..... ตามที่กระทรวงมหาดไทยเสนอแล้ว
 
สืบเนื่องจากจังหวัดหนองคาย ประสบปัญหาการบริหารราชการและการแก้ไขปัญหาด้านชายแดนแก่
ประชาชนไม่สะดวกทั่วถึงและมีระยะทางไกลประมาณ 350 กิโลเมตร  ทำให้การติดต่อราชการเป็นไปด้วยความ
ยากลำบาก ซึ่งหากมีการจัดตั้งจังหวัดบึงกาฬจะทำให้ส่วนราชการสามารถลงไปแก้ไขปัญหาให้แก่ประชาชนในพื้นที่
ได้สะดวก รวมทั้งปัญหาการลักลอบค้ายาเสพติด การลักลอบค้าของเถื่อน การโจรกรรมทรัพย์สินตามแนวชายแดน และปัญหาแรงงานต่างด้าว จะได้รับการแก้ไขอย่างมีประสิทธิภาพมากขึ้น กระทรวงมหาดไทยได้เล็งเห็นความจำเป็น
ที่จะต้องมีหน่วยงานและเจ้าหน้าที่ใกล้ชิดกับประชาชนเพื่อแก้ไขปัญหาความทุกข์ร้อนของประชาชนได้อย่างยั่งยืนและทั่วถึง 
 
จังหวัดหนองคาย เดิมมีพื้นที่ รวม 17 อำเภอ เป็นพื้นที่ 7,332.280 ตารางกิโลเมตร มีประชากร
905,405 คน และเมื่อแยกออกมาเป็นจังหวัดบึงกาฬแล้ว จังหวัดบึงกาฬจะประกอบด้วยพื้นที่ 8  อำเภอ  คือ  อำเภอบึงกาฬ  เซกา  โซ่พิสัย  พรเจริญ  ปากคาด  บึงโขงหลง  ศรีวิไล  และบุ่งคล้า  มีเนื้อที่ทั้งหมด 4,305.746 ตารางกิโลเมตร  จำนวนประชากร  399,043 คน  ซึ่งจะเห็นว่าเมื่อมีการแยกออกเป็นจังหวัดหนองคาย และจังหวัด
บึงกาฬ แล้ว ขนาดของพื้นที่ของทั้งสองจังหวัด จึงมีความเหมาะสมที่จะบริหารราชการแผ่นดิน ทำให้การบริหาร
จัดการปัญหาต่างๆ ทำได้ง่ายขึ้น เกิดประโยชน์แก่พี่น้องประชาชนได้เป็นอย่างดี 
 
อธิบดีกรมการปกครอง กล่าวเพิ่มเติมว่า หลังจากที่คณะรัฐมนตรีได้อนุมัติหลักการร่างพระราชบัญญัติ
จัดตั้งจังหวัดบึงกาฬ ขั้นตอนต่อไปก็จะนำเข้าสู่สำนักงานคณะกรรมการกฤษฎีกาตรวจพิจารณา แล้วส่งให้คณะกรรมการ
ประสานงานสภาผู้แทนราษฎรเพื่อพิจารณา ก่อนนำเสนอสภาผู้แทนราษฎรพิจารณาต่อไป คาดว่าการจัดตั้งจังหวัด
บึงกาฬ จะสำเร็จภายในปี 2553 - 2554 นี้ 

